‘ทีเอ็มบีชอยส์’ลงทุนเองฮอต
กองทุนสำรองเลี้ยงชีพ TMBAM M Choice เลือกนโยบายลงทุนได้โดนใจพนักงานบริษัทชั้นนำ ดันขนาดกองทุนโต 61%
1 ก.พ. 2556

กองทุนสำรองเลี้ยงชีพ TMBAM M Choice เลือกนโยบายลงทุนได้โดนใจพนักงานบริษัทชั้นนำ ดันขนาดกองทุนโต 61% 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการลงทุน (บลจ.) ทหารไทย เปิดเผยว่า ณ สิ้นปี 2555 กองทุนสำรองเลี้ยงชีพ TMBAM M Choice ซึ่งจดทะเบียนแล้ว เติบโตอย่างรวดเร็วมีมูลค่าสินทรัพย์ 4,200 ล้านบาท เพิ่มขึ้น 1,631 ล้านบาท หรือ 61% จากสิ้นปี 2554 ทำให้กองทุนสำรองเลี้ยงชีพภายใต้การบริหารของบริษัทเพิ่มขึ้นเป็น 12,319 ล้านบาท 
กองทุนสำรองเลี้ยงชีพ TMBAM M Choice มีลักษณะเป็น Employee’s choice ที่สมาชิกกำหนดแผนการลงทุนและปรับเปลี่ยนแผนการลงทุนได้ด้วยตนเองผ่านระบบ FundLink M Choice Online บนเว็บไซต์ www.tmbam.com ของบริษัทตลอด 24 ชั่วโมง
นายสมจินต์ กล่าวว่า การให้สมาชิกหรือพนักงานมีอิสระในการเลือกลงทุน และบริหารจัดการเงินได้เองผ่านอินเทอร์เน็ตทำให้ไม่เป็นภาระคณะกรรมการกองทุน สร้างความคล่องตัวและเกิดประสิทธิภาพ จึงเกิดกระแสตอบรับที่ดีจากบริษัทต่างๆ เลือกใช้กองทุนดังกล่าว โดยเฉพาะบริษัทที่พนักงานมีความรู้ความสามารถ และระดับการศึกษาสูง เช่น สถาบันการเงิน บริษัทหลักทรัพย์ (บล.) บริษัทหลักทรัพย์จัดการกองทุนรวม (บลจ.) โรงพยาบาลมหาวิทยาลัยและองค์กรชั้นนำอีกหลายแห่ง 
ล่าสุด บริษัทได้รับการแต่งตั้งให้เป็นบริษัทจัดการกองทุนสำรองเลี้ยงชีพ เพื่อบริหารกองทุนของพนักงานของบล.เมย์แบงก์ กิมเอ็ง (ประเทศไทย) และบลจ.กิมเอ็ง (ประเทศไทย) มีผลตั้งแต่วันที่ 1 ม.ค.2556 โดยจดทะเบียนเข้าร่วมในกองทุนสำรองเลี้ยงชีพ TMBAM M Choice ซึ่งจดทะเบียนแล้ว